**ΔΕΛΤΙΟ ΤΥΠΟΥ**

**Υπογράφηκε η σύμβαση εκμίσθωσης Ξενοδοχειακού Ακινήτου ιδιοκτησίας της ΕΟΕ με την κοινοπραξία REDS/SWOT.**

**Τετάρτη, 28 Αυγούστου 2024.** Υπογράφηκε μεταξύ της **Ελληνικής Ολυμπιακής Επιτροπής** και του ανάδοχου κοινού σχήματος **REDS, μέλος του Ομίλου ΕΛΛΑΚΤΩΡ** **(70%)** / **SWOT Hospitality (30%),** η σύμβαση για την 25ετή εκμίσθωση ξενοδοχειακού ακινήτου, με δικαίωμα παράτασης 10 ετών, ιδιοκτησίας της πρώτης.

Το ξενοδοχείο, που βρίσκεται στο Μαρούσι επί της λεωφόρου Κηφισίας, αποτελεί μία στρατηγική επιλογή των δύο εταιρειών, λόγω της προνομιακής του θέσης κοντά σε μεγάλα εμπορικά κέντρα, επιχειρήσεις, το εκθεσιακό κέντρο Helexpo, νοσοκομειακά συγκροτήματα κ.α. Επιπρόσθετα, η ανακαίνιση και επαναλειτουργία της συγκεκριμένης ξενοδοχειακής μονάδας απαντά στην έλλειψη καταλυμάτων στην ευρύτερη περιοχή για στέγαση επισκεπτών με εύκολη πρόσβαση από και προς το Διεθνή Αερολιμένα Αθηνών.

Η αναδιαμόρφωση των κτιριακών εγκαταστάσεων, συνολικής επιφάνειας 5.725τμ. και οκτώ ορόφων, μέσω της επανατοποθέτησής τους στην αγορά, πραγματοποιείται λαμβάνοντας υπόψη την ενσωμάτωση των αξιών της βιώσιμης ανάπτυξης.

Όπως δήλωσε **η κα Ιωάννα Δρέττα, Διευθύνουσα Σύμβουλος της REDS** «*Το έργο αποτελεί μέρος της ευρύτερης επιχειρησιακής στρατηγικής της εταιρείας, η οποία βασίζεται στον εντοπισμό και την επένδυση σε ακίνητα με υψηλές προοπτικές αξιοποίησης, στην ωρίμανσή τους, ή/και τη διαχείρισή τους με σκοπό τη μεγιστοποίηση της αξίας τους.*»

Τη διαχείριση του νέου ξενοδοχειακού συγκροτήματος θα αναλάβει η SWOT Hospitality, η οποία αποτελεί κορυφαία εταιρεία με πολυετή εμπειρία στη διαχείριση και λειτουργία τουριστικών μονάδων υψηλών προδιαγραφών τόσο στην Ελλάδα όσο και στο εξωτερικό.

Όπως δήλωσε ο **κος Γιώργος Κωνσταντινίδης, Iδρυτής της** **SWOT Hospitality,** «*Συνεχίζοντας την αναπτυξιακή μας στρατηγική επιλέγοντας καινοτόμες και βιώσιμες επενδύσεις, επεκτείνουμε την παρουσία μας στον κλάδο της φιλοξενίας, με τη μίσθωση ενός νέου μοναδικού ξενοδοχειακού ακινήτου, στο κέντρο της επιχειρηματικής και εμπορικής αγοράς της πρωτεύουσας. Η συνεργασία μας με τη REDS και τον Όμιλο Ελλάκτωρ βασίζεται σε κοινές αξίες και στόχους συνδυάζοντας την εμπειρία και την τεχνογνωσία του κοινού σχήματος σε έργα υψηλών προδιαγραφών. Πιστοί στα σύγχρονα πρότυπα ποιότητας και εξυπηρέτησης, δεσμευόμαστε να προσφέρουμε στους επισκέπτες μας ακόμη μία εξαιρετική εμπειρία φιλοξενίας.*»

Χρηματοοικονομικός σύμβουλος στη διαδικασία του ανοικτού δημόσιου διαγωνισμού για την επιλογή μισθωτή/επενδυτή, ανέλαβε η DELOITTE.

**Σχετικά με την REDS**

H REDS, μέλος του Ομίλου ΕΛΛΑΚΤΩΡ, αποτελεί μια από τις κορυφαίες εταιρείες διαχείρισης ακίνητης περιουσίας και ανάπτυξης ακινήτων στην Ελλάδα. Η επιχειρησιακή στρατηγική της εταιρείας βασίζεται στον εντοπισμό ακινήτων με υψηλές προοπτικές αξιοποίησης, στην ωρίμανσή τους, την ανάπτυξή τους, την εύρεση των χρηστών τους και τη διαχείρισή τους με σκοπό τη μεγιστοποίηση της αξίας τους. Το χαρτοφυλάκιο της αποτελείται από βραβευμένα έργα διεθνών διακρίσεων και εμβληματικές στρατηγικές αναπτύξεις.

Για περισσότερες πληροφορίες επισκεφθείτε τη διεύθυνση [www.ellaktor.com](http://www.ellaktor.com)

**Σχετικά με την SWOT Hospitality**

Σε λειτουργία από το Μάιο του 2013, η SWOT Hospitality είναι μια κορυφαία εταιρεία διαχείρισης ξενοδοχείων με έδρα την Αθήνα, Ελλάδα, η οποία ειδικεύεται επιπλέον στη διαχείριση και ανάπτυξη ακινήτων, τη διαχείριση ξενοδοχείων και επενδύσεων, τη διαχείριση έργων και ανάπτυξη ξενοδοχείων, τις πωλήσεις, το μάρκετινγκ και τις συμβουλευτικές υπηρεσίες. Η εμπειρία, ο επαγγελματισμός και η ικανότητα της SWOT να ανταποκρίνεται αποτελεσματικά στις αυξανόμενες απαιτήσεις της παγκόσμιας βιομηχανίας φιλοξενίας έχει οδηγήσει κορυφαίους επενδυτές και επιχειρηματίες, να εμπιστευτούν την εταιρεία για την υλοποίηση ενός οράματος αριστείας. H SWOT Hospitality διαχειρίζεται ένα portfolio ξενοδοχείων αξίας 300 εκ. ευρώ στην Ελλάδα και τη Ν.Α. Ευρώπη, και συνεργάζεται με τις πιο καταξιωμένες διεθνείς αλυσίδες ξενοδοχείων όπως η Hilton, η Marriott International Inc., η Hyatt Hotels Corporation, η Accor S.A., η Nikki Beach Hotels & Resorts έχοντας επίσης πιστοποίηση White Label Operator (WLO) από την Intercontinental Hotels & Resorts και την Leading Hotels of the World. Τα έμπειρα στελέχη της εταιρείας διαθέτουν σημαντικό track record υψηλών αποδόσεων και value creation, έχοντας συμβάλει στην εξαγορά, κατασκευή και διαχείριση μερικών από των πιο υψηλού κύρους ξενοδοχεία της περιοχής, συνολικά άνω των 3,500 δωματίων και αξίας πλέον του 1δις ευρώ.

Για περισσότερες πληροφορίες επισκεφθείτε τη διεύθυνση [www.swot.gr](http://www.swot.gr)